Diari Oficial de la Generalitat Valenciana


Sumari del DOGV 6515, del 06-05-2011 (2011/5085)

RESOLUCIÓ de 29 d'abril de 2011, de la presidenta de Teatres de la Generalitat Valenciana, per la qual es convoca un concurs públic per a la concessió d'ajudes per al foment de la programació de companyies valencianes durant l'any 2011 als municipis de la Comunitat Valenciana, els quals constituiran el Circuit Valencià de Teatre i Dansa.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6515

Data del DOGV
:   06-05-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/5085


Data del document
:   29-04-2011

Organisme emissor
:   Teatres de la Generalitat Valenciana

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 29 d'abril de 2011, de la presidenta de Teatres de la Generalitat Valenciana, per la qual es convoca un concurs públic per a la concessió d'ajudes per al foment de la programació de companyies valencianes durant l'any 2011 als municipis de la Comunitat Valenciana, els quals constituiran el Circuit Valencià de Teatre i Dansa. [2011/5085]
La Llei 7/2007, de 9 de febrer, de la Generalitat, d'Ordenació del Teatre i de la Dansa, establix que formen el Circuit Valencià de Teatre i Dansa el conjunt de municipis i entitats de la Comunitat Valenciana que, amb el doble objectiu de fomentar l'atenció al teatre i la dansa valencians i d'aproximar estes modalitats de la cultura a diferents municipis de la Comunitat Valenciana, duguen a terme, en instal·lacions de les quals són propietaris o tenen l'ús, una programació estable de teatre i dansa que ajude a la creació i consolidació de nous públics.
Entre les funcions assignades a Teatres de la Generalitat Valenciana (TGV) està la de col·laborar econòmicament amb els ajuntaments o les entitats que ho sol·liciten i que complisquen els requisits establits, els quals formaran el Circuit Valencià de Teatre i Dansa, i atendrà prioritàriament els municipis o les entitats que programen espectacles de factura valenciana, o amb participació valenciana, o en valencià, valorant, a més d'això, d'altres criteris objectius com: el pressupost municipal o de l'entitat destinat a l'exhibició, la població de la localitat i el públic real assistent, així com els resultats obtinguts.
Amb esta finalitat, TGV, atenint-se als principis de publicitat i concurrència, convoca les presents ajudes per tal de fomentar i donar suport a la programació de companyies valencianes de teatre i dansa als municipis de la Comunitat Valenciana, i amb el fi últim de difondre les arts escèniques per tot el territori de la Comunitat.
Per tot això, i fent ús de les facultats que em conferixen l'article 28.e de la Llei 5/1983, de 30 de desembre, del Consell, i l'article 5 del Decret 36/1994, de 21 de febrer, del Govern valencià, pel qual s'aprova el reglament orgànic i funcional de l'ens públic Teatres de la Generalitat Valenciana, modificat pel Decret 21/2004, de 13 de febrer, i atenent el que disposa la Llei 38/2003, de 17 de novembre, General de Subvencions, resolc:
Primer
Convocar un concurs públic per a la concessió d'ajudes als municipis de la Comunitat Valenciana per al foment i el suport de la programació de companyies valencianes durant l'any 2011, i aprovar les bases i els annexos pels quals s'han de regir estes ajudes.
Segon
L'import global màxim de les ajudes és d'un milió d'euros (1.000.000?), que s'ha d'abonar a càrrec dels crèdits del capítol IV, línia de subvenció SE000049, del pressupost de l'ens públic TGV per a l'any 2011.
Tercer
La present convocatòria d'ajudes no necessita ser notificada a la Comissió Europea, d'acord amb els articles 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, perquè no complix el requisit de l'avantatge econòmic per a una empresa, ni el del falsejament de la competència que afecte els intercanvis comercials entre estats membres de l'article 107.1 del Tractat de Funcionament de la Unió Europea.
Quart
La present orde produïx efectes des de l'endemà de la publicació en el Diari Oficial de la Comunitat Valenciana.
Segons el que disposen els articles 107, 116, 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14, 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, pot presentar-se potestativament recurs de reposició, o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició ha d'interposar-se davant de l'òrgan que dicta el present acte en el termini d'un mes comptat des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
València, 29 d'abril de 2011.- La presidenta de Teatres de la Generalitat Valenciana: Trinidad María Miró Mira.
ANNEX I
Bases reguladores de la convocatòria pública per a la concessió d'ajudes per al foment de la programació de companyies valencianes durant l'any 2011 als municipis de la Comunitat Valenciana, els quals constituiran el Circuit Valencià de Teatre i Dansa.
CAPÍTOL I
Disposicions generals
Primera. Objecte i finalitat
L'objecte de les presents ajudes és fomentar i donar suport a la programació de companyies valencianes de teatre i dansa als municipis de la Comunitat Valenciana, amb el fi últim de difondre les arts escèniques per tot el territori de la Comunitat durant l'any 2011.
Als efectes d'esta convocatòria, es consideren companyies valencianes aquelles que tenen la seu social a la Comunitat Valenciana.
Segona. Règim d'estes ajudes
1. El procediment de concessió d'estes ajudes es tramita en règim de concurrència competitiva.
2. Esta convocatòria s'ha de regir per les presents bases i per la resolució que les aprova, i a més per la Llei 38/2003, General de Subvencions, pel seu reglament, aprovat pel Reial Decret 887/2006, i pel Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26/06/1991, del Consell de la Generalitat Valenciana.
Tercera. Import, nombre màxim d'ajudes i activitat subvencionada
1. L'import global màxim de les ajudes és d'un milió d'euros, que s'han d'abonar a càrrec dels crèdits del capítol IV, línia de subvenció SE000049, del pressupost de l'ens públic TGV per a l'any 2011.
2. Dins dels límits pressupostaris i d'acord amb els criteris que establixen les bases, s'establixen els límits màxims per beneficiari de 20.000 € per als municipis que opten per l'opció A de programació estable i de 12.000 € per als municipis que opten per l'opció B de programació estable reduïda.
3. L'import de les ajudes, dins dels límits indicats en el paràgraf anterior, ha de ser com a màxim el 50% del preu dels espectacles de les companyies professionals valencianes de teatre i dansa o distribuïts per empreses radicades a la Comunitat Valenciana que figuren en el projecte d'activitat de 2011. Esta ajuda no pot destinar-se a sufragar la programació de produccions públiques TGV.
Quarta. Beneficiaris i requisits
1. Dins dels límits pressupostaris i d'acord amb les condicions i els criteris que establixen estes bases, poden ser beneficiaris d'estes ajudes els ajuntaments, les agrupacions de municipis i els organismes públics creats per les corporacions locals de la Comunitat Valenciana que tinguen atribuïda la gestió de les seues sales teatrals i complisquen els requisits següents:
a) Disposar d'un teatre adequat per a les representacions teatrals i de dansa. El teatre ha de disposar de les mesures i la infraestructura adequades per a la correcta realització de les representacions.
b) Disposar d'un gestor cultural professional que faça les labors de programació de la sala, independentment que tinga responsabilitats de gestió cultural en altres sectors del consistori.
c) Realitzar una programació estable durant la temporada teatral.
- Opció A (programació estable): Incloure en la programació de l'exercici 2011 un mínim de deu espectacles de companyies professionals, dels quals almenys set han de ser de companyies professionals valencianes de teatre i dansa; ambdues modalitats artístiques han de figurar en la programació.
- Opció B (programació estable reduïda): Incloure en la programació de l'exercici 2011 un mínim de huit espectacles de companyies professionals, dels quals almenys sis han de ser de companyies professionals valencianes de teatre i dansa; ambdues modalitats artístiques han de figurar en la programació.
2. En el cas d'organismes públics creats per les corporacions locals que tinguen atribuïda la gestió de les seues sales teatrals, han de complir a més les condicions següents:
a) Si la sala teatral no figura en l'inventari de béns com a pròpia o adscrita a l'organisme, la participació en esta convocatòria haurà de ser autoritzada per l'ajuntament del qual depenga.
b) Correspon a l'organisme públic local sol·licitar l'ajuda, finançar la programació a càrrec dels recursos propis que figuren en els seus pressupostos i tots altres drets i obligacions que es deriven d'estes bases per als sol·licitants i beneficiaris d'estes ajudes.
3. No poden obtindre la condició de beneficiari les persones o entitats que incórreguen en les prohibicions indicades en els apartats 2 i 3 de l'article 13 de la Llei 38/2003, de 17 de novembre, General de Subvencions (BOE 18.11.2003).
Cinquena. Presentació de sol·licituds
1. El termini de presentació de sol·licituds és de vint dies hàbils, a comptar des de l'endemà de la publicació de la convocatòria en el Diari Oficial de la Comunitat Valenciana.
2. Els models d'impresos normalitzats (sol·licituds i la resta de documentació) estan disponibles a les oficines de Teatres de la Generalitat Valenciana i en el seu web ().
3. Les sol·licituds, que s'han de formalitzar segons el model d'instància que s'adjunta a la present resolució com a annex II, s'han de dirigir a Teatres de la Generalitat Valenciana.
4. Les sol·licituds poden presentar-se al registre de Teatres de la Generalitat Valenciana (Teatre Principal, c/ Poeta Querol, s/n, València 46464), al registre general de la Conselleria de Cultura i Esport, i als registres de les direccions territorials de Cultura i Esport de València, Castelló i Alacant. Igualment pot utilitzar-se qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En el cas que la sol·licitud s'envie per correu certificat, s'haurà de presentar en un sobre obert a l'oficina de correus, a fi que en la capçalera del primer full del document que es vulga enviar es faça constar, amb claredat, el nom de l'oficina, la data i el lloc d'admissió.
Les direccions territorials de Cultura i Esport hauran d'enviar les sol·licituds d'ajuda a TGV en el termini màxim de deu dies comptats des de l'endemà de l'acabament del termini de presentació de sol·licituds.
Sisena. Documentació que s'ha d'adjuntar a la sol·licitud
1. Les sol·licituds s'han d'acompanyar amb la documentació següent (original o còpia compulsada), que s'ha de presentar agrupada segons els apartats següents:
a) Documentació acreditativa del compliment dels requisits establits en els apartats 4.1.a) i 4.1.b):
- Documentació amb les característiques tècniques i la infraestructura de què disposa el teatre, els plans, la capacitat màxima, etc., que acrediten que són adequats per a la realització de representacions teatrals i de dansa. En cas de disposar de diversos espais escènics, haurà de presentar la documentació indicada de cada un. Els municipis que ja han format part del Circuit Valencià de Teatre i Dansa perquè han sigut beneficiaris d'una ajuda en la convocatòria de l'any 2010, i la documentació dels quals ja té TGV, no l'hauran de presentar novament, llevat que s'haja modificat o que els siga requerida expressament.
- Currículum del gestor cultural que faça les labors de programació de la sala, amb la seua relació laboral o contractual amb l'ajuntament.
b) Documentació acreditativa del compliment dels requisits establits en els apartats 4.1.c) i 4.1.d) i de l'activitat subvencionada:
- Memòria amb la programació escènica realitzada l'any 2010. S'hi ha de diferenciar l'origen de la companyia, el gènere, l'idioma, l'espai, la data, el tipus de programació (regular o campanya específica), les funcions fetes, el caixet, la cabuda, els espectadors i la recaptació. La memòria s'ha de presentar omplint un formulari disponible a les oficines de TGV i en la seua pàgina web.
- Programació de l'exercici 2011, en què s'especifiquen els espectacles de companyies professionals de teatre i dansa, el nombre de funcions, les companyies procedents de la Comunitat Valenciana i els espectacles distribuïts per empreses valencianes. Tot això s'ha de fer omplint la fitxa que s'inclou com a annex III en esta orde.
Si en el moment de presentar la sol·licitud l'ajuntament no té contractat l'últim trimestre de l'any, i per a tindre en compte les estrenes que puguen produir-se durant la temporada, n'hi haurà prou amb indicar per a este període concret la procedència de la companyia que es pretén programar, si es tracta de teatre o de dansa, el caixet aproximat que s'hi destinaria i una data provisional, tot això sense contravindre a la base 11.2.b d'esta mateixa convocatòria.
- Pressupost anual d'ingressos i despeses relacionats amb la programació de les companyies professionals de teatre i dansa per a l'exercici 2011.
c) Documentació administrativa:
- Certificat de l'acord adoptat per l'òrgan de govern de la corporació local en què s'aprova sol·licitar esta subvenció i es faculta la persona representant per a subscriure'n la petició.
- En el cas d'organismes públics, certificat de l'acte o acord, adoptat per l'òrgan competent de l'ajuntament de què depén, pel qual s'autoritza l'entitat pública a participar en esta convocatòria, expedit pel secretari o la secretària de la corporació local.
- Declaració de totes les subvencions sol·licitades o concedides per altres administracions o ens públics o privats amb la mateixa finalitat, i de l'import (annex II).
- Declaració responsable de no incórrer en les prohibicions per a obtindre la condició de beneficiari indicades en els apartats 2 i 3 de l'article 13 de la Llei 38/2003, de 17 de novembre, General de Subvencions (annex II).
- Acreditació del compliment de les obligacions tributàries, estatals i autonòmiques, i amb la Seguretat Social en els termes establits en els articles 18 i 19 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions. El compliment d'estes obligacions s'ha d'acreditar mitjançant una declaració responsable inclosa en la sol·licitud.
2. Si la sol·licitud no inclou totes les dades exigides o hi falta documentació, es requerirà l'interessat perquè, en el termini de deu dies hàbils, corregisca estos defectes, amb la indicació que si no ho fera, es consideraria que hauria desistit de la seua petició, després de dictar una resolució en els termes que preveu l'article 42, tal com establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La documentació esmenada haurà de presentar-se en TGV o als llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En tot cas, la direcció general de Teatres de la Generalitat pot requerir als sol·licitants que proporcionen qualsevol informació aclaridora que resulte necessària per a la gestió de la seua sol·licitud.
Setena. Criteris de valoració
La valoració de les sol·licituds presentades s'ha de fer basant-se en la informació indicada en la base anterior i d'acord amb els criteris següents:
- Quantitat i qualitat de la programació professional, tant de teatre com de dansa. Es valora la diversitat de gèneres, incloent-hi els espectacles professionals en qualsevol de les seues manifestacions escèniques (teatre infantil, dansa i teatre de carrer, dansa de creació contemporània, teatre performàtic i experimental, monòlegs, etc.). Fins a 30 punts.
- Nombre de companyies professionals valencianes programades. Es valora positivament la programació de companyies valencianes en un nombre superior al mínim requerit en la base quarta. Fins a 30 punts.
- Pressupost municipal o de l'entitat destinat a l'exhibició. Es valora el fet que l'entitat organitzadora establisca preus d'entrada en els espectacles que es facen en teatres o recintes tancats. Fins a 20 punts.
- Memòria d'activitats, trajectòria i resultats. Fins a 20 punts.
Huitena. Procediment de concessió: instrucció i resolució
1. La direcció general de TGV és l'òrgan competent per a l'ordenació i la instrucció del procediment de concessió. L'òrgan instructor, realitzades les activitats d'instrucció pertinents, traslladarà els expedients a la comissió indicada en l'apartat següent.
2. Per a l'avaluació de les sol·licituds presentades, es constituirà una comissió de valoració presidida per la direcció general de TGV, o per la persona en qui delegue, de la qual a més formaran part fins a sis vocals designats per la direcció. El secretari de la comissió, amb veu però sense vot, serà designat per la direcció general de TGV entre el personal de l'ens.
3. La comissió de valoració podrà requerir als interessats totes les dades i acreditacions que considere necessàries per a la deguda qualificació dels projectes.
4. La comissió avaluarà les sol·licituds d'acord amb els criteris de valoració establits en les presents bases, i emetrà un informe en què es concretarà el resultat de l'avaluació efectuada. En el dit informe s'especificaran els criteris de valoració seguits i la valoració i ponderació de les sol·licituds, i basant-se en això s'establirà una prelació per orde de major a menor puntuació.
5. L'òrgan instructor, a la vista de l'expedient i de l'informe de la comissió, formularà una proposta de resolució definitiva que elevarà a la presidenta de Teatres de la Generalitat Valenciana, que és la competent per a resoldre.
Novena. Termini de resolució i notificació
1. El termini màxim per a resoldre i notificar la resolució del procediment és de tres mesos comptats des de la data en què produïx efectes esta convocatòria. Transcorregut el dit termini sense que s'haja dictat ni notificat una resolució expressa, es considerarà desestimada la sol·licitud d'ajuda, sense perjuí de l'obligació de resoldre, conforme a l'article 42 de la Llei 30/1992, de 26 de novembre.
2. La resolució del procediment s'ha de notificar als interessats únicament per mitjà de la publicació en el Diari Oficial de la Comunitat Valenciana. Esta publicació substituïx la notificació, de conformitat amb el que preveu l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Deu. Publicació
La resolució de la convocatòria s'ha de publicar en el web de Teatres de la Generalitat Valenciana ().
La publicació de la resolució en el DOCV té, així mateix, l'efecte de publicitat de les subvencions establit en l'article 18 de la Llei General de Subvencions.
Onze. Obligacions dels beneficiaris
1. Els beneficiaris estan subjectes a les obligacions generals derivades de la normativa vigent sobre ajudes o subvencions públiques, i en particular a les que fa referència l'article 14 de la Llei General de Subvencions.
2. En particular, els beneficiaris estan obligats a:
a) Realitzar l'activitat que fonamenta la concessió de la subvenció d'acord amb el programa presentat durant l'exercici 2011 i a justificar-ne la realització en els terminis establits.
b) Comunicar a TGV qualsevol canvi que es produïsca en el programa definitiu de l'activitat abans de realitzar-la.
c) Fer constar en tota publicació, fullet, programa, publicitat, etc., independentment del mitjà o suport en què es facen, incloent-hi els suports electrònics i digitals, el patrocini de la Generalitat Valenciana. A este efecte, s'hauran d'inserir en un lloc preferent i destacat els logotips de TGV i de la Generalitat Valenciana, d'acord amb les normes d'identitat corporativa d'estes institucions. Els logotips estan disponibles en la pàgina web de TGV i a les oficines de l'ens.
d) Justificar el compliment dels requisits i de les condicions, així com la realització de l'activitat i el compliment de la finalitat que determinen la concessió o l'ús de la subvenció.
e) Comunicar l'obtenció d'altres subvencions, ajudes, ingressos o recursos que financen les activitats subvencionades. Esta comunicació ha d'efectuar-se tan prompte com es conega, i en tot cas abans de la justificació de l'aplicació donada als fons percebuts.
f) Conservar els documents justificatius de l'aplicació dels fons rebuts per a poder justificar la despesa i atendre les actuacions de comprovació i control.
g) Procedir al reintegrament dels fons percebuts en els casos previstos en l'article 37 d'esta llei.
3. Igualment, els beneficiaris s'obliguen a transmetre a TGV la informació que, si és el cas, els siga sol·licitada en relació amb la programació de teatre i dansa anual realitzada, en els termes i formats indicats.
Dotze. Justificació i pagament de les ajudes
1. El pagament d'estes ajudes es realitzarà sempre que l'activitat es faça d'acord amb el programa presentat i se'n justifique correctament l'ús en el termini establit a l'efecte. Tots els documents que servisquen per a justificar esta subvenció han de presentar-se a TGV fins al dia 20 de desembre de 2011. A partir d'este dia el crèdit pressupostari quedarà anul·lat i es perdrà el dret a cobrar l'ajuda concedida.
2. Una vegada revisada i comprovada la justificació, es procedirà al pagament, en els terminis legalment establits, de fins al 50% de l'import dels caixets de les companyies professionals valencianes o distribuïdes per empreses valencianes, sense superar en cap cas l'import de la subvenció concedida. La subvenció es farà efectiva per mitjà d'una transferència al compte bancari indicat per cada beneficiari en la sol·licitud.
3. Els beneficiaris d'estes ajudes han de justificar l'activitat subvencionada presentant un compte justificatiu de la despesa feta, integrat pels documents següents:
a) Una memòria de gestió anual amb la programació realitzada i els resultats obtinguts.
b) Una memòria econòmica justificativa del cost de la programació realitzada.
c) Justificants de despeses dels caixets o imports abonats a totes les companyies professionals programades i l'acreditació del pagament, o, si no s'ha fet, un document acreditatiu del reconeixement de deute.
Els justificants de les despeses s'ha de presentar separats en tres grups (companyies valencianes, companyies no valencianes distribuïdes per empreses valencianes i altres companyies) i han d'estar precedits d'una relació detallada i numerada del contingut de cada un.
d) Publicitat en mitjans de comunicació, fullets i cartells editats, on han de figurar de forma visible els logotips de Teatres de la Generalitat Valenciana i de la Generalitat Valenciana.
4. En el cas que les activitats hagen sigut finançades per la subvenció i a més amb fons propis o altres subvencions o recursos, haurà d'acreditar-se en la justificació per mitjà d'una relació detallada, l'import, la procedència i l'aplicació dels fons a les activitats subvencionades, d'acord amb el que establix l'article 30.4 de la Llei 38/2003, de 17 de novembre, General de Subvencions.
5. Es consideren despeses subvencionables les fetes en l'exercici 2011. Es considera despesa feta la que ha sigut efectivament pagada abans de l'acabament del període de justificació o la que té un deute formalment reconegut.
Tretze. Altres disposicions
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions, ajudes, ingressos o recursos fora dels casos permesos per les presents bases, podran donar lloc a la modificació de la resolució de concessió.
En el cas de l'obtenció concurrent d'altres aportacions que hi siguen compatibles, la modificació només es produirà si la suma de les ajudes supera el cost de l'activitat subvencionada, i en este cas es minorarà la quantitat que excedisca el cost final de l'activitat.
2. És procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos previstos en l'article 37 de la Llei 38/2003, de 17 de novembre, General de Subvencions, i per l'incompliment de qualsevol dels requisits i obligacions estipulats en la present convocatòria.
En el cas d'incompliment parcial, la fixació de la quantitat que s'ha de reintegrar ha de ser determinada aplicant el principi de proporcionalitat, sempre que l'activitat desplegada s'aproxime significativament al compliment total i els beneficiaris acrediten una actuació inequívocament tendent a la satisfacció dels seus compromisos.
3. De les economies que puguen produir-se perquè hi haja una renúncia, es revoque una subvenció o per qualsevol altre cas en aplicació d'allò indicat en les presents bases, se'n podrà disposar, a proposta de l'òrgan instructor i per mitjà d'una nova resolució de la presidenta de Teatres de la Generalitat Valenciana, incrementant la quantitat concedida a algun dels beneficiaris o incloent-ne d'altres que, havent complit els requisits, no han rebut ajuda.
4. Estes ajudes són compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals, sense que, en cap cas, aïlladament o en conjunt, superen el cost de l'activitat subvencionada.